TPIPL บวก 2.80% กูรูชูเป็นหุ้นเด่นเดือนเม.ย. เก็งกำไร 3 ปีหน้าพุ่งหลังลุยธุรกิจไฟฟ้า
TPIPL ณ เวลา 11.43 น. ราคาอยู่ที่ 2.94 บาท บวก 0.08 บาท หรือ 2.80% สูงสุดที่ 3 บาท ต่ำสุดที่ 2.84 บาท มูลค่าซื้อขายที่ 330.52 ล้านบาท ขณะที่ดัชนีตลาดหุ้นไทยโดยรวมบวก 0.19%
1 เม.ย. 2558

ผู้สื่อข่าวรายงานว่า ราคาหุ้นบริษัท ทีพีไอ โพลีน จำกัด (มหาชน) หรือ TPIPL ณ เวลา 11.43 น. ราคาอยู่ที่ 2.94 บาท บวก 0.08 บาท หรือ 2.80% สูงสุดที่ 3 บาท ต่ำสุดที่ 2.84 บาท มูลค่าซื้อขายที่ 330.52 ล้านบาท ขณะที่ดัชนีตลาดหุ้นไทยโดยรวมบวก 0.19%
 
บล.ทิสโก้ ระบุในบทวิเคราะห์ แนะนำ “ซื้อ” TPIPLเนื่องจากธุรกิจบริษัทเปลี่ยนแปลงไปมากจากการเข้าสู่ธุรกิจโรงไฟฟ้า โดยคาดว่ากำไรปกติช่วง 3 ปีข้างหน้า (ปี 58-60) จะขยายตัวเฉลี่ยสูงถึง 160% ต่อปี จากการขยายโรงไฟฟ้าพลังงานทางเลือกรวม 199MW ตลอดช่วง 3 ปีข้างหน้า ซึ่งจะเป็นตัวขับเคลื่อนหลักของผลประกอบการในอนาคต
อีกทั้งการเพิ่มกำลังการผลิตปูนซีเมนต์ 50% จากการลงทุนโรงปูนแห่งที่ 4 ซึ่งจะเดินเครื่องเชิงพาณิชย์ในกลางปีนี้ และการขยายตัวของธุรกิจอื่นที่เกี่ยวข้อง มูลค่าเหมาะสม 3.64 บ. (SOTP) พร้อมให้เป็นหุ้นเด่นเดือน เม.ย. เนื่องจากมีแนวโน้มกำไรทยอยฟื้นตัวขึ้น หลังจากที่ทำจุดต่ำสุดไปแล้วในไตรมาสที่ 4/57